- Na-kel-vǝhoti-an
- <
- 8
- >

8
Nabuburutan na-vǝha-mǝlevru-an
1 Nǝboŋ aTuhsipsip tokin kotov nabuburutan na-vǝha-mǝlevru-an, len nǝmav naut eb̃ut len nahudhut nǝhaua. 2 Beti noris aŋel lotomǝlevru lotoil len nǝhon aGot, ale ilav nǝtrampet*Nǝtrampet ehum nahǝmadu o nǝbalbal sesipsip o natit tomagenan tovi metǝlai gotoṽuv lan hǝn b̃iwal lotomǝlevru mai galito.
3 Ale aŋel sual am totǝgau nasiloh nagol hǝn nǝhai pǝhas tobasw, egǝm il ben nǝmel tutumavan.*Exo 30.1-3 Ale aGot ilav nǝhai pǝhas isob̃ur maii, hǝn b̃igol b̃ib̃on mai na-sor-tuṽ-an gail silat siGot p̃isi. Ale eviol hǝni len nǝmel tutumavan lotoum hǝni hǝn nagol, nǝmel tutumavan enan ipat a m̃o len nab̃iltihai bǝtbǝtah. 4 Ale nǝbasuhab hǝn nǝhai pǝhas tob̃on mai na-sor-tuṽ-an gail silat siGot, evi mǝhat len nǝhon aGot, dan navǝlan aŋel. 5 Beti aŋel enan ilav nadurinen topaŋ dan nǝmel tutumavan, igol epul len nasiloh nagol hǝn nǝhai pǝhas, ale ebubulani vi lan navile a pan, ale nab̃iliurur ekurut, ikad nǝwalan gail, nǝkabil ikabil mai nadu edu.*Exo 19.16; Lev 16.12; Eze 10.2
Nǝtrampet gail
6 Beti aŋel lotomǝlevru lotokad nǝtrampet lotomǝlevru, loutaut hǝn lǝb̃eṽuv gail.*1Tes 4.16
7 Aŋel metǝkav eṽuv nǝtrampet san. Nǝais†Nǝais evi nǝwai todaŋ nǝboŋ tosusus buni. mai nǝhab artob̃on mai nǝda, aGot idaŋi vi lan navile a pan. Nahudhut tosua dan totor hǝn navile a pan, nǝhab ihani. Nǝhai tosua dan totor, nǝhab ihan tavun gail, mai naliol kǝsan p̃isi.*Exo 9.23-25; Eze 38.22
8 Beti aŋel na-vǝha-ru-an eṽuv nǝtrampet san, ale natit hum nab̃iltiṽehuh topaŋ, aGot ibar hǝni len tas. Nahudhut nǝtas tosua dan totor egǝm vi da. 9 Nahudhut tosua dan totor hǝn natit p̃isi tomaur len tas, lumat, mai len nǝlanis p̃isi, tosua dan totor lumasig.
10 Beti aŋel na-vǝha-tor-an eṽuv nǝtrampet san. Nab̃iltim̃eso topaŋ hum nam̃ial, iteh dan nǝmav vi lan nahudhut tosua dan totor hǝn nawisel gail mai nabǝko gail.*Isa 14.12 11 (Ale lokis nam̃eso enan hǝn Nǝhai Tokon.) Nahudhut tosua dan totor hǝn nǝwai egǝm kon, ale nǝvanuan isob̃ur lumat husur lotomun nǝwai enan tokon.*Jer 9.15
12 Beti aŋel na-vǝha-vat-an eṽuv nǝtrampet san. Natsua iṽas nahudhut tosua dan totor hǝn namityal mai nahǝbati mai nam̃eso gail, hǝn nǝmargobut b̃esusuan nahudhut tosua dan totor hǝn nam̃ialan halito. Nam̃ial eb̃uer len nahudhut tosua dan totor hǝn nalennǝyal mai nalenmariug.*Exo 10.21-23
13 Beti nokǝta, ale naikel‡Naikel evi nǝman namǝsav tohum nab̃iltibal. sua tomǝlah len namǝsav, nosǝsǝloŋ hǝn tokai habat ke, “Wee! Namǝtahwan! Namǝtahwan! Namǝtahwan dereh tibar alat lotosuh len navile a pan, bathut nǝsa b̃evisi bogai, nǝboŋ aŋel namǝkot lototor lǝb̃eṽuv nǝtrampet salit gail!”

- Na-kel-vǝhoti-an
- <
- 8
- >

*8:2: Nǝtrampet ehum nahǝmadu o nǝbalbal sesipsip o natit tomagenan tovi metǝlai gotoṽuv lan hǝn b̃iwal

*8:3: Exo 30.1-3

*8:5: Exo 19.16; Lev 16.12; Eze 10.2

*8:6: 1Tes 4.16

†8:7: Nǝais evi nǝwai todaŋ nǝboŋ tosusus buni.

*8:7: Exo 9.23-25; Eze 38.22

*8:10: Isa 14.12

*8:11: Jer 9.15

*8:12: Exo 10.21-23

‡8:13: Naikel evi nǝman namǝsav tohum nab̃iltibal.

© 2013 Wycliffe Bible Translators, Inc.